Palasso Rosso
O Palasso Rósso (it: Palazzo Rosso) o l'è 'na costruçión stòrica, vosciûa da Rodolfo e da Zane Françesco Brignoe Sae (1582-1637) (it: Giovanni Francesco Brignole Sale), scitoâ inta stràdda Garibàldi 18, a Zêna e inserîa o 13 de lùggio do 2006 inta lìsta di 42 palassi di Rolli de Zêna, conscideræ Patrimònio de l'Umanitæ UNESCO.
O palasso o l'òspita 'na seçión di Musei da Stradda Neuva[1] dedicòu a-a pitûa italiann-a da-o XVI a-o XVIII sécolo, con de seçioìn d'arte italiann-a e forèsta.
Stöia[modìfica | modìfica wikitèsto]
O Palasso Rosso o l'é stæto fabricòu into 1671 e o 1677, pe voentæ di fræ Rodolfo e Zane Françesco I Brignoe Sae (1582-1637), in sce 'n progètto de l'architétto zenéize Pietro Antonio Corradi. A-a mòrte do Rodolfo, o Zane Françesco o l'é divegnûo propietâio de tùtto o palassio.
A decoraçion do XVII sécolo[modìfica | modìfica wikitèsto]
O Grigheu De Feræ, into Salòn magiô, o l'à afrescòu a sofîta con Fetónte depoî a-o poæ Apòllo, òpera ch'a l'é stæta destrûta inta Segonda Guæra Mondiâ. O l'é restòu o bosétto preparatöio.
Inte quàttro sâle, ognunn-a dedicâ a 'na stagión, gh'é Alegorîa da Primavéia do De Feræ, con Venere, Marte e Cupido, tra pùtti e scioî. Inte l'Alegorîa da Stæ gh'é Cèrere, Apòllo, o dê Sô, un pùtto co-in màsso de spîghe e Aura, ninfa de brîxe. O Lión inta stæ o l'é ascì o scìmbolo araldico di Brignoe. Domenego Piola o l'à afrescòu a Sâla d'Autùnno, co-o Bacco, zoêno e inbérbe, co-o Silèno inbriægo e con bacanti, çentauri e satiri e o l'à dipìnto a Sâla d'Inverno con de scene de carlevâ, e de càccia e co-i reciammi a-a pitûa do Correggio.
Poùlo Gieumo Piola, fìggio do Domenego, into 1689 o l'à dipìnto a Lögia de rovinn-e da Diàna, co-a colaboraçion do quadraturìsta Nicolò Codazzi, autô de finte architetûe in roìnn-a. A lögia, ch'a l'êa concepîa comme 'na galerîa serâ e con di decöi rococò, a l'é stæta averta inti anni çinquanta.[2]
Di atri afreschi son stæti eseguîi da-i pitoî Zan'Andria Carlon, Loenso De Feræ, Carlo Antogno Tavella, Dria Leonçin e Bertomê Guidobon. Inta vòtta da Sâla da Vìtta de l'òmmo o Zan'Andria Carlon o l'à dipìnto e Parche, o Tempo, a Giustìçia Divinn-a, l'Astrologia e a Sapiençia.
A decoraçion do XVIII sécolo[modìfica | modìfica wikitèsto]
A-a meitæ do Seteçénto Zane Françesco II Brignoe Sae, ambasciatô da Repubrica a Pariggi e into 1746 Duxe de Zêna, o l'à incaregòu l'architétto Françesco Canton de rinovâ l'esterno, con di protomi de lioìn ranpànti sotta l'erbo de brìgnoe.[3]
A decoraçion seteçentèsca do studio do Duxe Zane Françesco II - coscì dîto Salotto de Virtù Patrie - a l'é do Loenso De Feræ (1680-1744), fìggio do Grigheu, ch'inta votta o l'à dipìnto 'n'architettua in grisaille, con di episodi de Romma antigaː L'alocuçion do Publio Cornelio Scipion into Senato, E Vestale custodiscian o feugo sacro, E matronn-e dàn di gioiélli a-a patria, O trionfo militâ do Costantin I. In scê miâge o Loenso De Feræ o l'à dipìnto e Personificaçioin da Virtùː A giustiçia do Tito Manlio Torquato into condanâ o figgio, A continençia do Publio Cornelio Scipion, A forsa do Muçio Scevola.
Inte l'alcòva gh'é i ritræti do Zane Françesco II e de sò mogê Bettinn-a Raggia, di òpere do Hyacinthe Rigaud (1659-1743).
E coleçioìn d'arte[modìfica | modìfica wikitèsto]
Maia Brignoe Sâ De Feræ, duchessa de Galêa, a l'à regalòu a Zêna o palasso co-e coleçioìn d'arte. Dòppo o bombardamento da Segonda Guæra Mondiâ, a ricostruçion (da-o 1953 a-o 1961) a l'é stæta condûta da-a diretôa de l'Ôfiçio de Belle Arte de Zêna, Catænn-a Marçenæa (Caterina Marcenaro), e da-i architétti Franco Albini e Franca Helg. Segondo i critêi do "Movimento Moderno", l'alestiménto o l'é stæto raçionalista, in contrasto co l'identitæ storica do palasso.[4] Çèrte òpere son stæte mìsse in môstra inti muzei da çitæ. O Franco Albini o l'à realizòu a scâa elicoidâ e o cortî derê a-o palasso, donde o l'à mìsso o portâle baròcco do convento de San Scilvestro.
Inti anni novanta, o palasso o l'é stæto restituito a l'aspetto seteçentesco, in bâze a-e descriçioìn storiche, comme quella do Carlo Gioxeppe Ratti[5] e tanti arêdi e dipìnti originâli son stæti ricolocæ inte quadratûe seteçentesche.
Françesco Maia Scciafin, Duxe Zane Françesco II Brignoe Sae, 1707
Leon Cogniet, Maia Brignoe Sae De Feræ co-o figgio Feipo
A quadrerìa[modìfica | modìfica wikitèsto]
Oltre a-o palasso, a duchessa de Galêa into 1874 a l'à regalòu a-o Comùn de Zêna a splendida quadrerìa, con di ritræti dipìnti da fiaminghi, con òpere do Guido Reni, do Guerçin, do Matîa Preti, do Benàrdo Stroççi e con de tôe e téie d'anbito veneto do XVI secolo, tra e quæ gh'é e òpere do Palma o Vêgio e do Pòulo Veroneize.
Inti anni 1953-1961 l'è stæto azonto: unna coleçión de ceramiche, unna coleçión numismatica, unna coleçión tescile, di disegni, de stanpe e unna coleçión cartogràfica. Into 1992, co-a nêuva espoxiçion, l'é stæto mìsso in móstra di òpere da coleçión originâle da famiggia Brignoe Sae.
Opere do Museo[modìfica | modìfica wikitèsto]
Tra i pitoî italien gh'é:
- Drîa do Sarto (Andrea del Sarto): Madònna co-o Bambin, San Gioanìn e Santa Elizabetta.
- Giöxeppe Arcimboldo (Giuseppe Arcimboldo): Aotoritræto coscì dîto "Ommo de Létie".
- Parma o Vêgio (Palma il Vecchio): Madònna co-o Bambìn e i Santi Gioâne Batista e Manêna, 1520-1522 ca.
- Pòulo Veroneize (Paolo Veronese): Giuditta e Oloférne.
- Lucco Cangiaxo (Luca Cambiaso): Depoxiçión do Crìsto.
- Oraçio Gentileschi: Madònna co-o Bambìn dormiénte, 1621-1624.
- Matîa Prævi (Mattia Preti, "Cavageo calabreize"): Stupô de san Tomâxo.
- Guerçin (Giovanni Francesco Barbieri): Cleopàtra morénte; Suicidio do Caton; Madònna co-o Bambìn, San Gioanìn e i Santi Gioâne Evangelista e Bertomê.
- Guido Reni: San Sebastiàn.
- Benàrdo Stroççi (Bernardo Strozzi): A chêuga; Madònna co-o Bambìn e San Gioanìn; Sunòu de pìnfou; Caitæ crestiann-a; Stupô de San Tomâxo; San Françesco inte l'adoraçion do Croxefìsso.
- Ludovîgo Carraççi: Anonciaçión.
- Greghetto: Viâgio da famiggia de Abrammo; Nativitæ; Fûga de pêgoe.
- Baciccio (Giovanni Battista Gaulli): Gexu Bambìn Salvatô.
Tra i artisti forèsti gh'é:
- Albrecht Dürer, Ritræto de zoêno veneçian, 1506.
- Gerard David: Madònna da Pàppa, 1510-1515.
- Perin del Vaga: Madònna co-o Bambìn, San Giöxeppe e San Gioanìn.
- Antoon van Dyck: Ritræto da Poulìnn-a Adorna Brignoe Sæ; Ritræto equestre de l'Anton Giulio Brignoe Sae; Ritræto da Gionima Sae Brignoe co-a figgia Ourelia; Ritræto do Féipo Spinnoa de Tasciareu; Ritræto do fràvego Pucci co-o figgio; Crìsto portacroxe; Crìsto da monæa.
Galerîa de òpere[modìfica | modìfica wikitèsto]
Nòtte[modìfica | modìfica wikitèsto]
- ↑ O pölo museâle de tréi palassi inta stràdda Garibaldi: Palàsso Gianco, Palàsso Rosso e Palàsso Döia-Tùrsci.
- ↑ [1] Lögia de Roînn-e, Musei de Stràdda Nêuva - Palasso Ròsso.
- ↑ C. Càndito, Spazi statici e spazi dinamici a Palazzo Brignole-Rosso a Genova, into G. M. Valenti (curatèla), Prospettive Architettoniche. Conservazione digitale, divulgazione e studio, Romma, Sapienza Università Editrice, 2014, vol. I, p. 472.
- ↑ Federico Bucci e Augusto Rossari (curatèla), I musei e gli allestimenti di Franco Albini, Electa, 2005.
- ↑ Carlo Giuseppe Ratti, Descrizione delle pitture, scolture e architetture ecc., che trovansi in alcune città, borghi, e castelli delle due riviere dello stato Ligure, Genova, Presso Ivone Gravier, 1780.
Bibliografìa[modìfica | modìfica wikitèsto]
- Musei di Strada Nuova a Genova: Palazzo Rosso, Palazzo Bianco e Palazzo Tursi/a cura di Piero Boccardo e Clario Di Fabio; fotografie di Massimo Listri, Turin, U. Allemandi, 2004.
- Musei di Strada Nuova a Genova, Milàn, Skira, 2010.
Âtri progètti[modìfica | modìfica wikitèsto]
- Wikimedia Commons a contêgne di files in sce Palasso Rosso
lij_Latn lij_Latn lij_Latn srd_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn srd_Latn lij_Latn lij_Latn lij_Latn lij_Latn srd_Latn lij_Latn lij_Latn srd_Latn lij_Latn lij_Latn lij_Latn lij_Latn vec_Latn lij_Latn lij_Latn lij_Latn lij_Latn vec_Latn lij_Latn gaz_Latn lij_Latn ita_Latn lij_Latn lij_Latn lij_Latn lmo_Latn lij_Latn srd_Latn srd_Latn lij_Latn lij_Latn ita_Latn srd_Latn vec_Latn srd_Latn vec_Latn lmo_Latn srd_Latn lij_Latn